钦定古今图书集成/明伦汇编/氏族典/第038卷 > 《廖用贤尚友录》 > 江淹
## 钦定古今图书集成/明伦汇编/氏族典/第038卷 > 《廖用贤尚友录》 > 江淹

按《梁书江淹传》，“淹字文通，济阳考城人也。少孤贫好
学，沈静少交游。起家南徐州从事，转奉朝请。宋建平
王景素好士，淹随之。寻举秀才，转巴陵王国左常侍。
景素为荆州，淹从之镇。及镇京口，淹又为镇军参军
事，领南东海郡丞。会太守陆澄丁艰，淹自谓郡丞应
行郡事，固求之。景素大怒，言于选部，黜为建安、吴兴
令。昇明初，齐帝辅政，闻其才，召为尚书驾部郎骠骑
参军事。相国建，补记室参军事。建元初，又为骠骑建
安王记室，带东武令，参掌诏册，并典国史，寻迁中书
侍郎，永明初迁骁骑将军，掌国史，出为建武将军庐
陵内史，还为骁骑将军，兼尚书左丞，寻领国子博士。
少帝初兼御史中丞。明帝即位，为车骑临海王长史，
俄除廷尉卿，加给事中，迁冠军长史，加辅国将军，出
为宣城太守，还为黄门侍郎，领步兵校尉，寻为秘书
监。”东昏末兼卫尉，顷之，又副领军王莹。及义师至新
林，淹微服来奔，高祖板为“冠军将军，寻兼司徒左长
史。中兴元年，迁吏部尚书。二年，转相国右长史。天监
元年，为散骑常侍、左”卫将军，封临沮县开国伯，以疾
迁金紫光禄大夫，改封醴陵侯。四年卒，年六十二，谥
曰宪伯。淹少以文章显，晚节才思微退，时人皆谓之
“才尽。”凡所著述百馀篇，自撰为《前后集》，并《齐史》十志，
行于世。